รมว.คลัง เผย ครม.มีมติให้จัดตั้ง Thailand Future Fund 1 แสนลบ.
รมว.คลัง เผย ครม.มีมติให้จัดตั้ง Thailand Future Fund 1 แสนลบ.
15 ธ.ค. 2558

นายอภิศักดิ์ ตันติวรวงศ์ รมว.คลัง เปิดเผยว่า ที่ประชุมคณะรัฐมนตรี (ครม.) วันนี้มีมติให้จัดตั้ง Thailand Future Fund ขนาด 1 แสนล้านบาท โดยเบื้องต้นกระทรวงการคลังจะลงทุนในกองทุนดังกล่าว 1 หมื่นล้านบาท ด้วยการนำเงินของกองทุนวายุภักษ์มาแปลงเป็นเงินลงทุนในกองทุนนี้ และจะเปิดโอกาสให้ประชาชนร่วมลงทุนด้วย
ทั้งนี้ เป้าหมายของกองทุนมี 2 ระยะ คือ ระยะแรก เพื่อสร้างความมั่นใจให้แก่นักลงทุนและผู้สนใจเข้าลงทุนว่าไม่ใช่กองทุนที่ตั้งขึ้นมาลอยๆ เพราะมีรัฐบาลถือหน่วยลงทุนก่อน ส่วนระยะ 2 อยู่ระหว่างพิจารณาผลตอบแทนจากการลงทุนขั้นต่ำว่าควรจะเป็นเท่าใด โดยจะต้องหารือกับนักลงทุนก่อน คาดว่าจะเปิดให้ประชาชนเข้าลงทุนในกองทุนนี้ไตรมาสแรกปี 59
ด้านนายเอกนิติ นิติทัณฑ์ประกาศ ผู้อำนวยการ สำนักงานคณะกรรมการนโยบายรัฐวิสาหกิจ(สคร.) เปิดเผยว่า หลักการสำคัญของกองทุน Thailand Future Fund มี 5 ข้อ คือ 1.เพื่อเพิ่มขีดความสามารถในการแข่งขันของประเทศในระยะยาว 2.เป็นการจัดหาแหล่งเงินทุนใหม่ในการพัฒนาโครงสร้างพื้นฐานของภาครัฐ
3.ลดภาระการคลังของภาครัฐในการระดมทุนในโครงสร้างพื้นฐาน 1.7 ล้านล้านบาท 4.เป็นช่องทางให้นักลงทุนและผู้ออมเงินสามารถลงทุนในทรัพย์สินที่มีคุณภาพของภาครัฐ และ 5.เป็นการสนับสนุนการพัฒนาตลาดทุนของประเทศ เพื่อเพิ่มผลิตภัณฑ์ทางเลือกในตลาดทุน เพราะท้ายสุดแล้วตั้งใจจะเอากองทุนนี้เข้าจดทะเบียนในตลาดหลักทรัพย์แห่งประเทศไทย
               